ai4bharat/Pralekha huggingface dataset:
पंतप्रधान कार्यालय
तिसऱ्या जागतिक बटाटा परिषदेला पंतप्रधानांनी केले संबोधित
नवी दिल्ली, 28 जानेवारी 2020
पंतप्रधान नरेंद्र मोदी यांनी गुजरातमधल्या गांधीनगर येथील तिसऱ्या जागतिक बटाटा परिषदेला व्हिडिओ कॉन्फरन्सिंगद्वारे आज संबोधित केले. याआधीच्या दोन जागतिक बटाटा परिषद 1999 आणि 2008 मध्ये झाल्या होत्या.
भारतीय बटाटा संघटनेने नवी दिल्लीच्या भारतीय कृषी संशोधन परिषद, आयसीएआर-केंद्रीय बटाटा संशोधन संस्था, सिमला आणि आंतरराष्ट्रीय बटाटा केंद्र, लिमा, पेरू यांच्या सहयोगाने ही परिषद आयोजित केली आहे.
येत्या काळात अन्न आणि पोषणविषयक मागणीशी संबंधित महत्वाच्या पैलूंवर जगभरातले वैज्ञानिक, बटाटा उत्पादक शेतकरी आणि संबंधित चर्चा करणार आहेत.
या तिसऱ्या परिषदेचे वैशिष्ट्य म्हणजे बटाटा परिषद, कृषी प्रदर्शन आणि पोटॅटो फिल्ड डे एकाच वेळी होत आहे, असे पंतप्रधान यावेळी म्हणाले.
देशात बटाटा उत्पादन आणि उत्पादकता यामध्ये आघाडीचे राज्य असेल्या गुजरातमध्ये ही परिषद होत आहे. ही महत्वाची बाब असल्याचे पंतप्रधानांनी सांगितले. भारतात गेल्या 11 वर्षात बटाट्याच्या लागवडीखालच्या क्षेत्रात 20 टक्के वाढ झाली आहे तर याच काळात गुजरातमध्ये या क्षेत्रात 170 टक्के वाढ झाली आहे. स्प्रिंकलर, ठिबक सिंचन यासारख्या आधुनिक कृषी पद्धतींचा वापर, साठवणुकीसाठी उत्तम शीतगृह सुविधा, अन्न प्रक्रिया उद्योगाशी जोडणी यासारख्या धोरणं आणि निर्णयामुळे ही वाढ होण्यासाठी प्रामुख्याने मदत झाल्याचे त्यांनी सांगितले. गुजातमध्ये प्रमुख बटाटा प्रक्रिया कंपन्या आहेत आणि बरेचसे बटाटा निर्यातदार गुजरातचे आहेत. यामुळे गुजरात हे देशातले प्रमुख बटाटा केंद्र झाल्याचे ते म्हणाले.
2022 पर्यंत शेतकऱ्यांचे उत्पन्न दुप्पट करण्याचे उद्दिष्ट साध्य करण्यासाठी सरकार वेगाने पावले उचलत आहे. शेतकऱ्यांचे प्रयत्न आणि सरकारचे धोरण यामुळे अनेक तृणधान्य आणि इतर काही धान्यात भारताने जगातल्या सर्वोच्च तीन देशात स्थान मिळवले आहे.
अन्न प्रक्रिया उद्योगाला प्रोत्साहन देण्यासाठी क्षेत्र 100 टक्के थेट परकीय गुंतवणुकीसाठी खुले करणे, पीएम किसान संपदा योजनेद्वारे मूल्यवर्धन आणि मूल्यवर्धित विकासासाठी प्रोत्साहन यासारख्या सरकारने उचललेल्या पावलांची माहिती त्यांनी दिली.
थेट हस्तांतरणाद्वारे 6 कोटी शेतकऱ्यांच्या बँक खात्यात 12,000 कोटी रुपये जमा करून या महिन्याच्या सुरुवातीला नवा विक्रम झाल्याचे ते म्हणाले. शेतकरी आणि ग्राहक यांच्यातले मध्यस्थ कमी करण्याला सरकारचे प्राधान्य आहे. कृषी तंत्रज्ञानावर आधारित स्टार्ट अपकरिता प्रोत्साहन देण्यावर सरकारचा भर आहे.
कृषी क्षेत्राशी संबंधित मुद्यांवर आधुनिक जैव तंत्रज्ञान, कृत्रिम बुद्धीमत्ता, ब्लॉक चेन, ड्रोन तंत्रज्ञानाच्या माध्यमातून तोडगा सुचवण्याचे आवाहन त्यांनी वैज्ञानिकांना केले. कोणीही कुपोषित किंवा उपाशी राहू नये याची मोठी जबाबदारी वैज्ञानिक समूह आणि धोरणकर्त्यांवर असल्याचे पंतप्रधानांनी सांगितले.
पूर्वपिठीका
तिसऱ्या जागतिक बटाटा परिषदेद्वारे संबंधितांना सामायिक मंचावर येण्याची संधी प्राप्त होत आहे. यामुळे बटाटा क्षेत्राशी संबंधित भविष्यातल्या आराखड्यावरही चर्चा करणे शक्य होणार आहे.
बटाटा परिषद, कृषी प्रदर्शन आणि पोटॅटो फिल्ड डे असे या परिषदेचे तीन महत्वाचे भाग आहेत.
28 ते 30 जानेवारीदरम्यान चालणाऱ्या या परिषदेत 10 संकल्पना असून त्यातल्या आठ संकल्पना बेसिक आणि ॲप्लाईड रिसर्चवर आधारित आहेत.
B.Gokhale/N.Chitale/P.Kor
(Visitor Counter : 111
सुक्ष्म, लघु आणि मध्यम उदयोग मंत्रालय
दिव्यांग व्यक्तींना फिरत्या विक्री केंद्राचे वितरण
दिव्यांग बंधू-भगिनींच्या आर्थिक स्वावलंबनासाठी उपक्रम: नितीन गडकरी
अमरावती, 2 ऑक्टोबर 2020
राष्ट्रपिता महात्मा गांधी आणि माजी पंतप्रधान लाल बहाद्दूर शास्त्री यांच्या प्रतिमेला पुष्पहार अर्पण करून अभिवादन केल्यानंतर आज पाच दिव्यांग बंधू-भगिनींना राज्यमंत्री श्री. कडू यांच्या हस्ते इलेक्ट्रिक सायकल वरील फिरते विक्री केंद्र वितरित करण्यात आले.
खादी व ग्रामोद्योग विकास आयोगाच्या सहकार्याने दिव्यांग बंधू-भगिनींना फिरत्या विक्री केंद्राच्या वितरणाचा उपक्रम आर्थिक स्वावलंबन मिळवून देईल, असा विश्वास केंद्रीय सूक्ष्म, लघु व मध्यम उद्योग मंत्री नितीन गडकरी यांनी आज व्यक्त केला.
श्री. गडकरी म्हणाले की, इलेक्ट्रिक सायकलवरील फिरत्या खादी व ग्रामोद्योग विक्री केंद्राच्या माध्यमातून दिव्यांग बांधवांना आत्मनिर्भर करण्याचा उपक्रम हा अतिशय आनंदाचा क्षण आहे. या उपक्रमातून दिव्यांग व्यक्ती त्यांच्या गावातच इलेक्ट्रिक सायकलवर खादीचे साहित्य विकून रोजगार मिळवू शकतील. खादी व ग्रामोद्योग आयोगाने अशा प्रकारचे स्वयंरोजगाराचे साधन निर्माण करणाऱ्या योजना राबवाव्यात. अमरावती जिल्ह्यात अचलपूर तालुक्यात व नांदगाव पेठ एम आय डी सी मध्ये वस्त्रोद्योग व्यवसाय भरभराटीसाठी खूप मोठा वाव आहे, या अनुषंगाने खादी ग्रामोद्योग आयोगाने दिव्यांग तसेच होतकरू व्यक्तींसाठी खादीच्या माध्यमातून रोजगार निर्माण करण्यावर भर देऊन अधिक प्रमाणात योजनांची माहिती व जनजागृती करावी असेही श्री. गडकरी यांनी यावेळी सांगितले.
दिव्यांग बंधू-भगिनींना इलेक्ट्रिक सायकलवरील फिरत्या विक्री केंद्राच्या वितरणाचा कार्यक्रम पूर्णामाय अपंग निराधार मदत केंद्र, टोंगलाबाद  येथे झाला. केंद्रीय मंत्री श्री. गडकरी यांच्या हस्ते या उपक्रमाचे ऑनलाईन उद्घाटन झाले. त्यावेळी ते बोलत होते.
यावेळी जलसंपदा, शालेय शिक्षण, कामगार राज्यमंत्री बच्चू कडू, सत्यशोधक बहुउद्देशीय शिक्षण संस्थेच्या अध्यक्ष नयना कडू, खादी व ग्रामोद्योग आयोगाचे निदेशक सी. पी. कापसे यांच्यासह अनेक मान्यवर यावेळी टोंगलाबाद येथे उपस्थित होते.
राज्यमंत्री बच्चू कडू म्हणाले की, दिव्यांग बांधवांना आत्मनिर्भर करण्यासाठी त्यांना स्वतःच्या पायावर उभे राहण्यासाठी इलेक्ट्रिक सायकलच्या माध्यमातून फिरते साहित्य विक्री केंद्र आज पाच दिव्यांग बांधवांना वितरित करण्यात आले. या माध्यमातून दिव्यांग व्यक्ती खादी व ग्रामोद्योग आयोगाचे निर्मित साहित्य गावोगावी विकून रोजगार मिळवतील यातून त्यांना पैशाची आवक होईल.
यापुढेही जिल्ह्यातील इच्छुक दिव्यांग व्यक्तींनी सायकलच्या माध्यमातून साहित्य विक्री केंद्र मिळवण्यासाठी मागणी नोंदवावी. त्यांना फिरते विक्री केंद्र उपलब्ध करून देण्यात येईल, असे श्री. कडू यांनी यावेळी सांगितले.
श्रीमती नयना कडू म्हणाल्या की, दिव्यांग व्यक्तींना सन्मानाने जगता यावे, यासाठी फिरते विक्री केंद्र महत्त्वपूर्ण ठरणार आहे. या माध्यमातून त्यांना गावोगावी जाऊन खादी साहित्य विकता येईल. दिव्यांग बांधवांना या उपक्रमाच्या माध्यमातून आत्मनिर्भर करता येणार आहे. तसेच खादी उत्पादनांचा प्रचार-प्रसार होण्यासाठीही मदत होणार आहे.
मंत्रिमंडळ
भारत आणि मालदीव दरम्यान व्हिसा व्यवस्थेच्या सुविधेशी संबंधित कराराला मंत्रिमंडळाची कार्योत्तर मंजुरी
(नवी दिल्ली, 16 जानेवारी 2019
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि मालदीव दरम्यान डिसेंबर 2018 मध्ये स्वाक्षरी करण्यात आलेल्या व्हिसा व्यवस्थेच्या सुविधेवरील कराराला कार्योत्तर मंजुरी दिली आहे.
व्हिसा सुविधेशी संबंधित करारावर मालदीवच्या राष्ट्रपतींच्या भारत दौऱ्यादरम्यान स्वाक्षऱ्या करण्यात आल्या होत्या. उभय देशांच्या जनतेमधील परस्पर संबंध मजबूत करणे हा या कराराचा उद्देश आहे. यामुळे दोन्ही देशांच्या नागरिकांना पर्यटन, वैद्यकीय उपचार, शिक्षण, उद्योग आणि रोजगारासाठी एकमेकांच्या देशात प्रवास करणे सुलभ होईल. पर्यटन, वैद्यकीय उपचार आणि मर्यादित उद्योगाच्या उद्देशासाठी 90 दिवसांच्या व्हिसा मुक्त प्रवासाची या करारात तरतूद आहे. तसेच अशा प्रकारच्या व्हिसा मुक्त प्रवेशाला वैद्यकीय व्हिसा, विद्यार्थ्यांच्या आश्रितांसाठी आणि एकमेकांच्या प्रदेशात रोजगार मिळवण्याचा प्रयत्न करणाऱ्यांच्या व्हिसात सहजपणे रुपांतरित करण्याची तरतूदही या करारात आहे.
B.Gokhale/S.Kane/P.Kor
कायदा आणि न्याय मंत्रालय
मंत्र्यांबाबत जेपीसीने न्यायालयीन अधिकाऱ्यांकडून सूचना मागवल्या
(नवी दिल्ली, 31 जुलै 2018
सर्वोच्च न्यायालयाच्या आदेशानुसार दुसऱ्या राष्ट्रीय न्यायालयीन वेतन आयोगाची स्थापना करण्यात आली. या आयोगाने सर्वोच्च न्यायालयाला 9 मार्च 2018 रोजी अंतरिम अहवाल सादर केला, ज्यात सध्याच्या मूळ वेतनात 30 टक्के अंतरिम दिलासा प्रस्तावित आहे.
न्यायालयीन अधिकाऱ्यांना मिळणाऱ्या 16 प्रकारच्या भत्त्यांबाबत आयोगाने त्यांच्याकडून सूचना मागवल्या आहेत.
नजिकच्या काळात काही विशिष्ट शहरांमध्ये प्रादेशिक परिषदांचे आयोजन करण्याचा आयोगाचा प्रस्ताव आहे.
B.Gokhale/S.Kane/P.Kor
आरोग्य आणि कुटुंब कल्याण मंत्रालय
डॉ. हर्ष वर्धन यांनी डिजिटल माध्यमातून भारतीय बालरोगशास्त्र अकादमीच्या 58 व्या राष्ट्रीय परिषदेचे अध्यक्षपद भूषविले
केंद्रीय आरोग्य व कुटुंब कल्याण मंत्री डॉ. हर्ष वर्धन यांनी आज डिजिटल माध्यमातून भारतीय बालरोगशास्त्र अकादमीच्या 58 व्या राष्ट्रीय परिषदेचे अध्यक्षपद भूषविले.
भारतीय बालरोगशास्त्र अकादमीच्या कार्याचे कौतुक करताना डॉ. हर्ष वर्धन यांनी नमूद केले, “मला माहिती आहे की बाल आरोग्य विषयक अनेक मुद्द्यांवर भारतीय बालरोगशास्त्र अकादमी भारत सरकारबरोबर सतत कार्यरत आहे. पोलिओ निर्मूलन, लसीकरण, जंक फूडवरील मार्गदर्शक तत्त्वे, महामारी दरम्यान सरकारला मदत करणारे, सूक्ष्मजीवांविरोधात प्रतिकार, आमच्या राष्ट्रीय क्षयरोग निर्मूलन कार्यक्रमात क्षयरोगाविरूद्ध लढा, कुपोषणाचा मुकाबला करणे, तसेच पौगंडावस्थेतील आरोग्य याअनुषंगाने तुमचे कार्य व समर्थन उल्लेखनीय आहे. भारतीय बालरोगशास्त्र अकादमीत प्रत्येक राज्यातील 30,000 हून अधिक सभासद आणि राज्य शाखा तसेच 350 शहर शाखांमध्ये मोठ्या संख्येने बाल आरोग्याशी संबंधित सरकारच्या कार्यांसाठी उत्तम पायाभूत सुविधा उपलब्ध आहेत. ”
यावर्षी अकादमीतर्फे मुलांशी संबंधित 100 सामान्य परिस्थितींवर पालक मार्गदर्शक सूचना राबविण्याच्या नियोजनाविषयी आनंद व्यक्त करताना केंद्रीय मंत्री म्हणाले, “हा एक अतिशय चांगला आणि उपयुक्त दस्तावेज असेल जो भारतीय पालकांसाठी अमूल्य ठरेल."
सुधारित नवजात शिशु सुरक्षा कार्यक्रम  मॉड्यूलच्या आधारे तुम्ही ऑनलाईन साधने विकसित केल्याबद्दल हर्षवर्धन यांनी कौतुक केले. भारतीय बालरोगशास्त्र अकादमीने तिच्या डीआयएपी मंचाद्वारे मागील वर्षभरात ऑनलाइन प्रशिक्षण कला परिपूर्ण केली आहे. पंतप्रधान नरेंद्र मोदी यांचा डिजिटल भारत तसेच आत्मनिर्भर भारत हा दृष्टिकोन भारतीय बालरोगशास्त्र अकादमी विकसित करत आहे.
युनिसेफ आणि डब्ल्यूएचओ च्या आर्थिक मदतीतून साकारलेला भारतीय बालरोगशास्त्र अकादमीचा दुसरा महत्वाकांक्षी प्रकल्प शिशुविकास हा वेगळी वाट चोखाळणारा, महत्वाचा, प्रभावी प्रकल्प असल्याचे केंद्रीय आरोग्य मंत्री हर्षवर्धन यांनी यावेळी नमूद केले.
S.Tupe/V.Joshi/P.Kor
संरक्षण मंत्रालय
पूर्वतयारी सोहळा
विशाखापट्टणम आणि वेलाचा नौदलात समावेश
नवी दिल्ली, 16 नोव्हेंबर 2021
विशाखापट्टणम या पहिल्या स्टेल्थ गायडेड मिसाईल विनाशिकेचा या महिन्यात संरक्षणमंत्री राजनाथ सिंह यांच्या उपस्थितीत 21 नोव्हेंबर 21 रोजी नौदलाच्या ताफ्यात समावेश होणार असल्याने भारतीय नौदलासाठी नोव्हेंबर महिना अतिशय महत्त्वाचा महिना ठरणार आहे. त्याचबरोबर प्रोजेक्ट-75 मधील वेला या चौथ्या पाणबुडीचा 25 नोव्हेंबर 21 रोजी नौदलाच्या ताफ्यात समावेश करण्यात येणार आहे. नौदलप्रमुख या कार्यक्रमाला प्रमुख पाहुणे म्हणून उपस्थित राहतील. यानंतर टेहळणी नौकांच्या विशाल प्रकल्पातील पहिल्या जहाजाचे जलावतरण करण्यात येणार आहे. संधायक या जहाजाचे डिसेंबरच्या पूर्वार्धात जलावतरण होणार आहे.
विशाखापट्टणम या विनाशिकेची बांधणी स्वदेशी बनावटीच्या डीएमआर249 ए स्टीलचा वापर करून केली आहे आणि भारतात बांधण्यात आलेली ती सर्वात मोठी विनाशिका आहे. सात हजार चारशे टनांच्या या विनाशिकेची लांबी 163 मीटर आहे. या विनाशिकेच्या बांधणीत स्वदेशी बनावटीच्या सुमारे 75% सामग्रीचा समावेश असल्याने आत्मनिर्भर भारतमध्ये तिचे मोलाचे योगदान आहे. अनेक प्रकारची शस्त्रास्त्रे आणि सेन्सर्सनी ही विनाशिका सुसज्ज आहे. पृष्ठभागावरून पृष्ठभागावर आणि पृष्ठभागावरून हवेत मारा करणारी क्षेपणास्त्रे, मध्यम आणि लघु पल्ल्याच्या तोफा, पाणबुडीविरोधी रॉकेट्स, अत्याधुनिक इलेक्ट्रॉनिक युद्धतंत्र प्रणालीचा यात समावेश आहे. अतिशय ताकदवान कंबाईन्ड गॅस आणि गॅस प्रॉपल्शन प्रणालीवर पाणी कापत वेगाने जाणारी ही विनाशिका 30 नॉट मैलापेक्षा जास्त वेगाने प्रवास करू शकते. आपली मारक क्षमता आणखी वाढवण्यासाठी या विनाशिकेवर दोन एकात्मिक हेलिकॉप्टर्सही तैनात करता येतात. अतिशय उच्च दर्जाची स्वयंचलित यंत्रणा आणि अत्याधुनिक डिजिटल नेटवर्क, कॉम्बॅट मॅनेजमेंट प्रणाली आणि इंटेग्रेटेड प्लॅटफॉर्म मॅनेजमेंट प्रणालीचा वापर या विनाशिकेत करण्यात आला आहे.
प्रोजेक्ट-75 अंतर्गत सहा पाणबुड्यांची बांधणी करण्यात येत आहे. नौदलाच्या ताफ्यात वेलाच्या समावेशामुळे या प्रकल्पातील निम्मा टप्पा पूर्ण होणार आहे. या पाणबुड्यांची बांधणी मुंबईतल्या माझगाव डॉक लिमिटेड येथे करण्यात येत आहे आणि फ्रेंच बनावटीच्या स्कॉर्पिन श्रेणीतील पाणबुड्यांच्या धर्तीवर त्या बांधण्यात येत आहेत. ही पाणबुडी वेस्टर्न नेव्हल कमांडच्या पाणबुड्यांच्या ताफ्यात समाविष्ट केली जाणार आहे. वेला ही चौथी पाणबुडी असून या पाणबुडीच्या बहुतेक सर्व चाचण्या पूर्ण झाल्या आहेत आणि लढाईसाठी ती सज्ज आहे आणि कोणत्याही मोहिमेमध्ये ती सहभागी होऊ शकते.
संधायक हे चार टेहळणी जहाज प्रकल्पामधील पहिले जहाज असून भारतीय नौदलाच्या कोलकाता येथील गार्डन रिच शिपबिल्डर्स अँड इंजिनिअर्स कडून त्यांची बांधणी करण्यात येत आहे. महाकाय टेहळणी जहाजे नव्या प्रकारच्या हायड्रोग्राफिक यंत्रणेने सुसज्ज असल्याने हिंदी महासागर क्षेत्रातील महासागरी आणि जमिनीवरील भौतिक माहितीचे संकलन करण्याची त्याच्यात क्षमता आहे. सध्याच्या संधायक श्रेणीतील टेहळणी जहाजांच्या जागी या जहाजांचा समावेश करण्यात येणार आहे.
या जहाजांचा ताफ्यातील समावेश आणि जलावतरणाची पूर्वतयारी म्हणून 16 नोव्हेंबर 2021 रोजी नौदलाचे वाईस चीफ वाईस ऍडमिरल एस एन घोरमाडे यांच्या उपस्थितीत एका कार्यक्रमाचे आयोजन करण्यात आले. या कार्यक्रमातून केवळ भारतीय नौदलाच्याच नव्हे तर ‘मेक इन इंडिया’ आणि ‘आत्मनिर्भर भारत’ ची राष्ट्रीय उद्दिष्ट पूर्ण करण्यामध्ये माझगाव डॉक लिमिटेड, ओरिजिनल इक्विपमेंट मॅन्युफॅक्चरर्स आणि एमएसएमईंच्या सामर्थ्याचे आणि क्षमतेचे दर्शन घडत आहे, असे ते यावेळी म्हणाले.
Jaydevi PS/S.Patil/P.Malandkar
(Visitor Counter : 193
पंतप्रधान कार्यालय
वाढदिवसानिमित्त शुभेच्छा दिलेल्या प्रत्येक व्यक्तीचे पंतप्रधानांनी मानले आभार
पंतप्रधान नरेंद्र मोदी यांनी वाढदिवसानिमित्त शुभेच्छा देणाऱ्या प्रत्येक व्यक्तीचे आभार मानले आहेत. आज संपूर्ण भारतातून आणि जगभरातून झालेल्या शुभेच्छांचा वर्षावाने ते भारावून गेले.
एका X पोस्टमध्ये पंतप्रधान म्हणाले;
“आज संपूर्ण भारतातून आणि जगभरातून झालेल्या शुभेच्छांच्या वर्षावाने भारावून गेलो आहे. मला शुभेच्छा दिलेल्या प्रत्येक व्यक्तीचे मी आभार मानतो.
या दिवशी निस्वार्थीपणे अनेक लोक सामाजिक कार्यात सहभागी झालेले पाहून भारावून गेलो. प्रत्येक कृती खास आहे आणि आपली सामूहिक ताकद अधिक मजबूत करत आहे.
श्रम आणि रोजगार मंत्रालय
ईपीएफओ निवृत्तीवेतनधारकांना त्यांच्या सोईनुसार वर्षभरामध्ये कधीही डिजिटल प्रमाणपत्र सादर करण्याची परवानगी
गोवा ईपीएफओ अंथरूणाला खिळून असलेल्या निवृत्तीवेतनधारकांच्या निवासस्थानी जाऊन जीवन प्रमाणपत्र संकलित करणार
गोवा, 6 नोव्हेंबर 2020
सध्या कोविड-19 महामारीचा उद्रेक लक्षात घेता कर्मचारी भविष्य निर्वाह निधी संघटनेच्यावतीने सर्व निवृत्तीवेतनधारकांची सुरक्षा लक्षात घेऊन डिजिटल जीवन प्रमाणपत्र वर्षभरामध्ये कधीही त्यांच्या सोईनुसार सादर करण्याची परवानगी गोवा ईपीएफओने दिली आहे. तसेच सीएससी म्हणजेच सामान्य सेवा केंद्रांबरोबर भागीदारी केली आहे. त्याचबरोबर टपाल कार्यालयांमध्येही डिजिटल जीवन प्रमाणपत्र संकलित करण्याची सुविधा देण्यात आली आहे. त्याचबरोबर निवृत्तीवेतनधारकांनी आपल्या सोयीनुसार सेवा वितरण एजन्सी निवडण्याची मुभा देण्यात आली आहे.
ईपीएफओने निवृत्तीवेतनधारकांनी त्यांच्या सोईनुसार वर्षाभरात कधीही डिजिटल प्रमाणपत्र सादर करण्याची परवानगी दिली आहे. यासाठी नोव्हेंबर आणि डिसेंबर याच महिन्यात प्रमाणपत्र सादर करावे, या नियमात धोरणात्मक बदल करण्यात आला आहे. एकदा दिलेले जीवन प्रमाणपत्र एक वर्षासाठी वैध असणार आहे. उदाहरणार्थ - नोव्हेंबर-डिसेंबर 2019 मध्ये सादर केलेले जीवन प्रमाणपत्र नोव्हेंबर- डिसेंबर 2020 पर्यंत वैध असणार आहे. यानुसार मासिक निवृत्तीवेतन जमा करण्यात येईल. सामाजिक सुरक्षा कवच म्हणून असलेले हे निवृत्तीवेतन घेताना कोणताही त्रास होऊ नये म्हणून ही सुविधा दिली आहे.
ईपीएस निवृत्तीवेतनधारकांनी पीएफ कार्यालयाला भेट देणे टाळून त्याऐवजी आपल्या सोईच्या सामान्य सेवा केंद्रांवर अथवा संबंधित बँक शाखा, जवळचे टपाल कार्यालय येथे जीवन प्रमाण पत्र, आधार कार्ड, ‘बायोमेट्रिक डिजिटल लाइफ’ प्रमाणपत्र, सादर करण्यात यावे. सामान्य सेवा केंद्रांची माहिती https://locator.esecloud.in. या संकेतस्थळावरून जाणून घेणे शक्य आहे. निवृत्तीवेतन धारकांनी फक्त त्यांचा मोबाईल क्रमांक, बँक पासबुक, पेन्शन पेमेंट आॅर्डर क्रमांक आणि आधार क्रमांक नोंद करण्याची गरज आहे. स्थानिक टपाल कार्यालयामध्येही ही सेवा उपलब्ध करून देण्यात आली आहे. संपूर्ण गोव्यामध्ये 254 टपाल कार्यालये आणि 100 सामान्य सेवा केंद्रे आहे. त्यामध्ये जीवन प्रमाण पत्र सादर करण्याची सेवा आहे.
वृद्ध, अंथरूणाला खिळून असलेले, अशक्त निवृत्तीधारक व्यक्तींसाठी गोवा ईपीएफओने त्यांच्या निवासस्थानी जाऊन त्यांचे जीवन प्रमाणपत्र संकलित करण्याची व्यवस्था केली आहे. त्यासाठी अशा व्यक्तींच्या कुटुंबातील कोणाही सदस्यांनी ro.goa@epfindiagov.in ईमेलव्दारे विनंती करावी.
कोविड-19 महामारीचा काळ लक्षात घेऊन निवृत्तीवेतन धारकांनी जवळची बँक शाखा, टपाल कार्यालय, सामान्य सेवा केंद्र येथेच जीवन प्रमाण पत्र सादर करण्याचे आवाहन करण्यात आले आहे.M.Chopade/S.Bedekar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 84
आरोग्य आणि कुटुंब कल्याण मंत्रालय
भारतातील उपचाराधीन कोविड बाधितांची संख्या 3 लाखांच्या खाली घसरली, गेल्या 163 दिवसांमधील सर्वात कमी संख्या
उपचाराधीन कोविड बाधितांची संख्या एकूण बाधित रुग्णांच्या 3 टक्क्यांपेक्षा कमी झाली
नवीन रुग्णांची दैनंदिन संख्या 20,000 पेक्षा कमी असून गेल्या 173 दिवसांमधील सर्वात कमी संख्या आहे
जागतिक महामारी विरोधात आज भारताने महत्त्वपूर्ण कामगिरीची नोंद केली.
भारतातील उपचाराधीन कोविड बाधितांची संख्या 3 लाखांच्या  खाली घसरली. उपचाराधीन कोविड बाधितांची संख्या एकूण बाधित रुग्णांच्या 3 टक्क्यांच्या खाली घसरून 2.90 टक्क्यांवर आली आहे. गेल्या 163 दिवसांमधील हे सर्वात कमी प्रमाण आहे. 12 जुलै 2020 रोजी 2,92,258 सक्रीय कोविड रुग्णांची नोंद होती.
गेल्या 24 तासांत एकूण सक्रिय रुग्णांच्या संख्येत 11,121 इतकी घट झाली.
दैनंदिन रुग्णसंख्येत भारताने नवीन नीचांकी पातळी गाठली आहे. 173 दिवसानंतर गेल्या 24 तासांत 20,000 पेक्षा कमी  नवीन रुग्ण आढळले. 2 जुलै, 2020 रोजी नवीन रुग्णांची संख्या 19,148 होती.
प्रति दहा लाख लोकसंख्येमागे सक्रिय रुग्ण आढळण्याचे भारताचे प्रमाण जगात सर्वात कमी प्रमाण असलेल्या देशांपैकी  एक आहे. अमेरिका, इटली, ब्राझील, तुर्की आणि रशियासारख्या देशांमध्ये हे प्रमाण बरेच जास्त आहे.
कोविड संसर्गातून पूर्ण बरे झालेल्यांची एकूण संख्या आता 96 लाखांच्या पुढे गेल्यामुळे  रुग्ण बरे होण्याचा दर 95.65 टक्के झाला आहे. रोगमुक्त झालेले आणि उपचार सुरु असलेले रुग्ण यांच्या संख्येतील तफावत दिवसेंदिवस वाढत असून सध्या ही तफावत 93,43,969. इतकी आहे.
गेल्या 24 तासांत 30,376 रुग्ण बरे झाले. गेल्या 25 दिवसांपासून बरे झालेल्या रुग्णांची संख्या नवीन रुग्णांपेक्षा जास्त आहे.
दररोजच्या वाढत्या चाचण्या, मोठ्या प्रमाणात बरे होणारे रुग्ण आणि सातत्याने घटत असलेल्या नवीन रुग्णसंख्येमुळे मृत्यूदरात घट झाली आहे.
नव्याने रोगमुक्त झालेल्या कोविड बाधितांपैकी 75.31 % रुग्ण देशातील 10 राज्ये आणि केंद्रशासित प्रदेशांमधील आहेत.
महाराष्ट्रात काल एका दिवसांत रोगमुक्त झालेल्यांची संख्या सर्वाधिक म्हणजे 6,053 इतकी नोंदली गेली. केरळमध्ये काल 4,494 रुग्ण बरे झाले तर पश्चिम बंगाल मध्ये 2,342 रोगमुक्त झाले.
नवीन रुग्णांपैकी 75.69% रुग्ण 10 राज्ये आणि केंद्रशासित प्रदेशांमध्ये आहेत.
केरळमध्ये गेल्या चोवीस तासांत सर्वाधिक 3,423 नवे रुग्ण आढळले. काल महाराष्ट्रात 2,834 तर पश्चिम बंगालमध्ये 1,515 नवीन रुग्णांची नोंद झाली.
गेल्या 24 तासात 301 जणांचा मृत्यू झाला. यापैकी 76.74% मृत्यू दहा राज्ये / केंद्रशासित प्रदेशांमध्ये झाले आहेत.
काल मृत्यू झालेल्यांपैकी 18.27% म्हणजेच 55 मृत्यू महाराष्ट्रात झाले आहेत. पश्चिम बंगालमध्ये 41 आणि केरळमध्ये 27 रुग्णांचा काल मृत्यू झाला.
U.Ujgare/S.Kane/P.Kor
गृह मंत्रालय
केंद्रीय गृह आणि सहकारमंत्री अमित शाह यांनी पंतप्रधान नरेंद्र मोदी यांना वाढदिवसाच्या हार्दिक शुभेच्छा देत त्यांच्या दीर्घायुष्याची आणि उत्तम आरोग्याची केली कामना
नेतृत्वाची क्षमता, संवेदनक्षम मन आणि मेहनती वृत्ती यांचा अनोखा मिलाफ श्री नरेंद्र मोदी यांच्या ठायी आहे
लक्षावधी गरीब लोकांना गरिबीच्या विळख्यातून मुक्त करण्याच्या आणि त्यांच्या जीवनात परिवर्तन घडवण्याच्या निर्धारामुळेच आज मोदी यांना ‘दीनमित्र’ म्हणून ओळखले जात आहे
केंद्रीय गृह आणि सहकारमंत्री अमित शाह यांनी पंतप्रधान नरेंद्र मोदी यांना त्यांच्या वाढदिवसानिमित्त शुभेच्छा दिल्या आहेत आणि त्यांच्या दीर्घायुष्यासाठी आणि उत्तम आरोग्यासाठी प्रार्थना केली आहे. एक्स वर केलेल्या पोस्टमध्ये अमित शाह म्हणाले की देशाचे लोकप्रिय पंतप्रधान नरेंद्र मोदी ज्यांनी आपली दूरदृष्टी, अथक प्रयत्न आणि निःस्वार्थ सेवा याद्वारे लक्षावधी लोकांच्या जीवनात समृद्धी आणली आणि त्यांना आत्मविश्वास दिला, त्यांना आपण मनापासून शुभेच्छा देत आहोत. त्यांना दीर्घायुष्य आणि उत्तम आरोग्य लाभावे यासाठी देखील आपण देवाकडे प्रार्थना करतो.
केंद्रीय गृह आणि सहकारमंत्री म्हणाले की नरेंद्र मोदी यांच्या ठायी नेतृत्व, संवेदनशीलता आणि परिश्रम यांचा दुर्मिळ मिलाफ पाहायला मिळतो. त्यांनी आपल्या देशाच्या उपक्रमांची व्याप्ती आणि आकारमान यामध्ये बदल घडवून आणला आहे, मग तो कोविड-19 प्रतिबंधक लस बनवण्याचा असो किंवा चांद्रयान-3 चे यश असो. आज आपला तिरंगा जगात अभिमानाने फडकत आहे.
प्रत्येक भारतीयाच्या हृदयाशी जोडले जात त्यांना देशाच्या विकासासोबत जोडण्याचे अद्भुत कार्य पंतप्रधान नरेंद्र मोदी यांनी साध्य केले आहे, जी एक अभूतपूर्व कामगिरी आहे.
लक्षावधी गरीब लोकांना गरिबीच्या विळख्यातून मुक्त करण्याच्या आणि त्यांच्या जीवनात परिवर्तन घडवण्याच्या निर्धारामुळेच आज मोदी यांना ‘दीनमित्र’ म्हणून ओळखले जात आहे, असे अमित शाह म्हणाले. नरेंद्र मोदी हे नव्या भारताचे शिल्पकार आहेत ज्यांनी आपल्या प्राचीन वारशाच्या आधारे एका महान आणि स्वयंपूर्ण भारताचा एक भक्कम पाया उभारण्यासाठी काम केले आहे, असे शाह यांनी सांगितले. एखादी संघटना असो वा सरकार, आपल्या सर्वांना नरेंद्र मोदी यांच्या ‘ देश सर्वप्रथम’ या दृष्टीकोनापासून प्रेरणा मिळते. अशा असामान्य नेत्याच्या मार्गदर्शनाखाली देशाची सेवा करण्याची संधी मिळणे हे आपले मोठे भाग्य आहे, असे गृहमंत्र्यांनी सांगितले.
पंतप्रधान नरेंद्र मोदी यांच्या नेतृत्वाखाली गेल्या 9 वर्षात आपल्या स्वातंत्र्यसैनिकांनी ज्याचे स्वप्न पाहिले होतो त्या भारताची उभारणी होत आहे, असे अमित शाह यांनी सांगितले. पंतप्रधान नरेंद्र मोदी यांच्या वाढदिवसानिमित्त त्यांनी एक्सवर एक व्हिडिओ देखील सामाईक केला आहे.
पेट्रोलियम आणि नैसर्गिक वायू मंत्रालय
पिस्टन इंजिन विमाने आणि मानवरहित विमानांसाठीचे एव्हीगॅस 100 एलएल या हवाई इंधनाच्या स्वदेशी उत्पादनाच्या वापराचा प्रारंभ- आत्मनिर्भर भारताच्या दिशेने नवे पाऊल
स्वदेशी एव्हीगॅस 100 एलएल इंधन वाचवणार देशाचे मौल्यवान परकीय चलन
इंडियन ऑइल ठरली एव्हीगॅस 100 एलएलचे उत्पादन आणि विपणन करणारी देशातील पहिली तेल विपणन कंपनी
नवी दिल्ली, 26 सप्टेंबर 2022
पेट्रोलियम आणि नैसर्गिक वायू आणि गृहनिर्माण आणि नगर विकास मंत्री हरदीप सिंह पुरी यांनी आज नागरी विमान वाहतूक आणि रस्ते वाहतूक आणि महामार्ग राज्य मंत्री जनरल  व्ही. के. सिंह  यांच्या उपस्थितीत पिस्टन इंजिनची विमाने आणि मानवरहित विमानांसाठी बनवण्यात आलेल्या स्वदेशी बनावटीच्या एव्हीगॅस 100 एलएल  या हवाई इंधनाच्या वापराचा प्रारंभ केला. भारतात सध्या या इंधनाची युरोपियन देशांमधून आयात होते. इंडियन ऑइलने भारतीय वायुसेनेच्या हिंडन हवाई तळावर आयोजित केलेल्या या उद्घाटन समारंभाला भारतीय हवाई दलाचे वरिष्ठ अधिकारी, एमओपीएनजी  आणि एमओसीए  चे वरिष्ठ अधिकारी आणि वैमानिक प्रशिक्षण संस्थांचे  अधिकारी सहभागी झाले होते.
स्वदेशी बनावटीच्या एव्हीगॅस 100 एलएलचा वापर सुरू होण्याचे महत्व सांगताना पेट्रोलियम आणि नैसर्गिक वायू मंत्री म्हणाले की एव्हीगॅस 100 एलएल हे भविष्यात विमानतळांवरील वाढती गर्दी तसेच वैमानिक प्रशिक्षण आणि प्रशिक्षणार्थी विमानांसह वैमानिक प्रशिक्षण संस्थांची वाढती संख्या यासह भरभराटीला येत असलेल्या विमान वाहतूक उद्योगाच्या गरजा पूर्ण करण्यासाठी महत्वाचे आहे. भारतातील विमान प्रवासाची मागणी भविष्यात अनेक पटींनी वाढण्याची शक्यता असल्यामुळे प्रशिक्षित वैमानिकांना देखील मोठ्या प्रमाणात मागणी राहणार आहे. आणि यासाठी, एफटीओ  संख्येतही लक्षणीय वाढ अपेक्षित आहे, ते म्हणाले.
आत्मनिर्भर भारताच्या दिशेने वाटचाल:
सध्या एव्हीगॅस 100 एलएल हे इंधन पूर्णपणे आयात केले जाणारे उत्पादन आहे. इंडियन ऑइलने गुजरात येथील तेल शुद्धीकरण केंद्रात उत्पादित केलेल्या एव्हीगॅस 100 एलएल चे देशांतर्गत उत्पादन भारतात विमान उड्डाणाचे प्रशिक्षण अधिक परवडणारे बनवेल. एफटीओ आणि संरक्षण दलांद्वारे चालवल्या जाणार्या विमानांना इंधन पुरवणारे हे उत्पादन भारत अनेक दशकांपासून आयात करत आहे. इंडियन ऑइलच्या संशोधन आणि विकास , तेल शुद्धीकरण प्रकल्प आणि विपणन संघांनी स्वदेशी उत्पादनाची ही यशस्वी कामगिरी केली आहे आणि उद्योग क्षेत्राला कमी किमतीचा फायदा दिला आहे.S.Patil/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 143
पंतप्रधान कार्यालय
जपानचे भारतातील राजदूत हिरोशी सुझुकी यांची भारतीय स्वादिष्ट पदार्थांचा आस्वाद घेणारी चित्रफीत पंतप्रधानांनी केली सामाईक
पंतप्रधान नरेंद्र मोदी यांनी जपानचे भारतातील राजदूत हिरोशी सुझुकी यांची एक चित्रफीत सामाईक केली असून त्यात ते त्यांच्या पत्नीसह भारतीय स्वादिष्ट पदार्थांचा आस्वाद घेताना दिसत आहेत.
जपानचे भारतातील राजदूत हिरोशी सुझुकी यांनी केलेले ट्विट सामाईक करताना पंतप्रधानांनी ट्विट केले:
“ही एक अशी स्पर्धा आहे ज्यात तुम्हाला पराभूत व्हायला हरकत नाही श्री. राजदूत. तुम्हाला भारतातील पाककलेतील विविधतेचा आनंद घेताना आणि ते अशा नाविन्यपूर्ण पद्धतीने सादर करताना पाहून आनंद झाला.अशाच आणखी चित्रफिती येत राहोत !”